钦定古今图书集成/明伦汇编/人事典/第061卷 > 《杂歌》李端
## 钦定古今图书集成/明伦汇编/人事典/第061卷 > 《杂歌》李端

汉水至清泥则浊，松枝至坚萝则弱。十二女儿事他
家，颜色如花终索寞。兰生当门燕巢幕，兰芽未吐燕
泥落。为姑偏忌诸嫂良，作妇反嫌婿家恶。人生照镜
须自知，无盐何用妒西施。秦庭野鹿忽为马，巧伪乱
真君试思。伯奇掇蜂贤父逐，曾参杀人慈母疑。酒沽
千日人不醉，琴弄一弦心已悲。常闻善交无尔汝，谗
口甚甘良药苦。山鸡锦翼岂凤凰，陇鸟人言止鹦鹉。
向栩非才徒隐灶，田文有命那关户。犀烛江行见鬼
神，木人登席呈歌舞。乐生东去终居赵，阳虎北辕翻
适楚。世间反复不易陈，缄此贻君泪如雨。